The Walking Dead S08E12 - Sorozatkritika - A jövő kulcsa a múltból
The Walking Dead S08E12 Teszt
Figyelem, az alábbi írás spoilereket tartalmaz a The Walking Dead S08E12-re vonatkozóan!
Nincs megállás. Ha valaki beadja a kulcsot, nincs értelme a hamvai felett ógni-mógni, menni kell, tenni a dolgunkat. Valószínűleg ez hangozhatott el a The Walking Dead írói szobájában is, miután a rajongói sirámok ("ebben a szériában alig történik valami!") eljutottak a megfelelő fülekbe. Persze, az alkotók azért arra kínosan ügyeltek mostanság, hogy leginkább csak úgy tűnjön, mintha olyan sok minden történne, valójában azonban csak lépésben haladnak a dolgok. De legalább haladnak.
Ezúttal három - pontosabban két és fél - fronton is: Ricknek megint alkalma nyílik bunyózni egyet Negannel, de mivel jelenleg az egész széria kettőjük párharcára van felhúzva, ezért akár az égből is zúdulhat rájuk az áldás a torzsalkodás közepette, tuti, hogy úgy alakulnak a dolgok, hogy mindketten megússzák a bunyót - legalábbis a Végső Nagy Leszámolásig, amiről nagyon reméljük, hogy az évad végén bekövetkezik végre.
Ne parázz, csak meg akarja simogatni a hajad
A verekedés lebonyolítása ezúttal is több helyen sántít, mi több, már az indítás is vicces, ahogy Ricknek egy négykerekű durrbele rohammal sikerül kiszedni a Megváltók konvojából Negan autóját, azok meg hirtelen azt se tudják, merre van az előre meg a hátra (persze, ehhez a rosszban sántikáló Simonnak is köze van, de erről majd később), mint ahogy Negannek sincs szándékában visszamanőverezni a csapatához - vagy egyszerűen nem nyílik rá alkalma. Ez utóbbi sajnos nem derül ki a kurta kergetőzésből, mert túlságosan véges a budget, és ezért a Negan kocsiját felborító második karambol is offscreen történik. Azt viszont látjuk, hogy a bevetésre hozott zombivér MINDENT beterít, még Negan arca is olyan lett, ami ismét eszünkbe juttathatja, hogy ez a rögtönzött biológiai fegyver mekkora baromság.
Sebaj, a karambolt egy-két karcolással megúszó vezető és a lőfegyvereit túlontúl hamar felélő Rick egy elvarázsolt kastélyként funkcionáló házban folytatják a kergetőzést, melyben hol a padló szakad át, hol zombik hullnak alá a magasból, mindenesetre több emeletes zuhanásokat játszva túl lehet élni, csak hogy a hősnek és antihősnek az így nyert egérútnak köszönhetően verbálisan is legyen alkalma osztani egymást. Lehet, hogy csak a nyakán szoruló hurok mondatja vele, de Negan még arra is hajlandó lenne, hogy békét kössön Rickkel, ami elgondolkodtató lépés lenne egy jobb, szerethetőbb karakter irányába, de tudjuk jól, hogy ez a hajó már elment...
Én vagyok Spartacus! Upsz, rossz szöveg.
Mindeközben Simon elkezdi szondázni Dwight hozzáállását a főnökváltáshoz, és ugyan mi tudjuk, hogy nyílt kapukat dönget, meg kell hagyni, elég ügyesen vezeti fel a témát, Dwight meg kapva kap az alkalmon, hisz így eggyel kevesebb Megváltót kell gyűlölnie. Az már csak a jövő zenéje, hogy Negan hogy fogja szembesíteni Simont a kis magánakciójával - és nagyon szeretnénk, ha erre sor is kerülne.
No, de nézzük az epizód legfontosabb, egyben leginkább megkérdőjelezhető történését: a Hilltop vendéget kap Georgie, a rejtélyes Miss Tudásfája képében, aki néhány hanglemezért cserébe hajlandó megosztani azt, amit ő csak úgy hív: a jövő kulcsa. Beszédstílusából és a világszemléletéből kiindulva simán elképzelhető, hogy közeli rokonságot ápol Eugene-nel, mindenesetre ennek a kettőnek lenne miről beszélgetnie. És hiába teszi izgalmas erkölcsi próba elé Maggie-t, olybá fest, mint aki egy másik sorozatból autózott volna be az apokalipszisbe. Talán ezért is lenne jó többet megtudni róla - arról, hogy maradt mindez idáig életben, honnan van a kis kosztümje, és honnan tudja, kihez kell bekopogtatni egy kis csereberére. Most képzeljétek el ugyanezt a szituációt a Menedékkel!
A nevem Georgie. Hajtogatsz nekem egy papírhajót?
Ugyanakkor egyáltalán nem baj, hogy az alkotók behoznak "ufókat" is a szériába, csak jó lenne, ha például Jesus-szal meg sok más, ígéretesen feldobott, de rövid úton elszürkülő figurával szemben Georgie-val tudnak is kezdeni valamit, habár egyelőre csak afféle NPC-nek tűnik, akinél szintet lehet lépni a kalandban...
Eme szintépítés pedig vitális kérdés, hisz a Negan-szál már kezd teljesen kifáradni: Robert Kirkman képregénye nálánál sokkal durvább, mélyebb sebeket ejtő karaktereket is rejteget - mert előbb jó mélyre kell menni, mielőtt el lehet indulni felfelé.
Rick és Negan ölre mennek egymással, és ugyan rendesen megy az adok-kapok köztük, bunyójuk mégis csak egy lábjegyzetnek hat. Szeretnénk azt hinni, hogy az epizód egyéb történéseiről mindez már nem lesz elmondható, habár ez még erősen a jövő kérdése. De legalább van tempó és vannak kérdések is, amire válaszokat várnánk.
The Walking Dead S08E12 Megjelenési dátum
Mint mindig, az erkölcsi próbatétel ezúttal is hatásosabb, mint a fizikai.RT
Zalaba Ferenc 2018. március 19.
Negan elindult a változás útján
Georgie, azaz végre valami újdonság!
Újabb gagyin levezényelt bunyó